Pädagogische Hochschule Graubünden

Di **Pedagoogisch Hoochschuel Graubünde** (dt. *Pädagogische Hochschule Graubünden*, churz PHGR, ital.: *Alta scuola pedagogica dei Grigioni*, roman.: *Scola auta da pedagogia dal Grischun*) isch e Hoochschuel fir Lehrpersoone uf dr Stapfle Primaarschuel un Chinderschuel z Kuur. D «Bündner Frauenschule» isch anne 1983 no Blään vum St. Moritzer Architäkt Robert Obrist böue un 2010 vum Pablo Horváth um e Mediothek un Heersääl uusgwytet woore. As ainzigi effetligi Schwyzer Hoochschuel bietet d PHGR Abschliss in dr drei Kantonssprooche: Dytsch, Italieenisch un Rätoromaanisch.

## Uusbildig
Di pedagoogisch Grunduusbildig zur Lehrperson fir d Primarschuel un d Chinderschuelk doht drei Johr un schließt mit em Bachelor ab. D Uusbildig an dr PHGR isch stark beruefsbezooge. Im eerschte un dritte Stuudiejohr laischte Studänte*ne Praxisyysetz in Schuelklasse uf verschiidene Zyylstapfle.

## Wyterbildig
D Abdailig Wyterbildig bietet fakultatiivi Kiirs fir Lehrpersoonen an. Doderzue gheere Zertifikaats- un Masterstuudiegäng fir Zuesatzqualifikazioone (Schuellaitig, schuelischi Hailpedagoogik) un Sproochkumpetänze. Im Udtraagsverhältnis vu Kanteen oder Gmaine wääre Wyterbildige fir Lehrpersoone un Schuelbeheerdemitgliider realisiert.

## Foorschig un Dienschtlaischtige
D Abdailig Foorschig un Entwicklig spezialisiert si uf d Beraich Schuelentwicklig un Meesproochigkait. Zurzyt schafft s an Projäkte zue dr Meesproochigkait un bilinguaalem Unterriicht, Schuelentwicklig in peripheere alpiine Ryym un Bildig fir noohaltigi Entwicklig im Beraich Umwält un Tächnik.

## Sproochezäntrum
D Staabsstell Sprooche het linguistischi un Berootigs-Ufgaabe fir d Schuellaitig un Studänte*ne. Si schafft äng mit em Ressort Meesproochigkait zämme.

## Gschiicht
D *Bündner Frauenschule* isch anne 1895 vu dr *Gemeinnützigen Gesellschaft des Kantons Graubünden* as Chochschuel grindet woore. Anne 1902 het si ire aige Huus as Huushaltigs- un Frauenaarbetsschuel an dr Loëstrasse chenne böue.

D Seminaarabdailig mit dr Lehrerneuusbildig fir Handaarbet isch anne 1917 un diejeenig fir Huuswiirtschaft anne 1921 derzuechuu. Ab 1926 sin Wääbkiirs fir Haimarbaiterne aabote woore, wu vu 1933 bis 1942 z Andeer wytergfiert woore sin. D Lehrwäärchstätt fir Daameschnyyderne isch 1930 entstande un im nämlige Johr isch d *Zentralstelle für Heimarbeit* aagliideret woore, wu 1939 s «Bündner Heimatwerk» durs fiirigangen isch. Di eerscht Beruefsberootigsstell fir Maidli het 1934 iri Aarbet ufgnuu. 

Uf Wunsch vu dr Bündner Hotellerie isch 1935 z Bever un vu 1942 bis 1966 z Khuur e Uusbildig fir Chechene aabote woor. Glyychzytig het me mit Yyfierigskiirs fir dr Huusdienscht aagfange. Di eerscht Huuspfläägerneschuel (doodmool Haimpfläägerneschuel) vu dr Schwyz isch 1946 im Kantoon Graubünden ufgmacht woore. S 1919 grindet, privaat Chindergäärtnerneseminaar z Chlooschter-Aeuja isch anne 1947 zur Fraueschuel chuu, wu s hätt solle zuegmacht wääre.

D Voorschuel fir Beruef im Gsundhaitswääse (doodmool Voorschuel fir Pfläägeberuef) het anne 1968 chenne aagliideret wääre. Im nämlige Johr hat dr Kantoon Graubünde d Bündner Fraueschuel ibernuu. 1980 het s Bündner Volk e Neiböuprojäkt fir d Fraueschuel gnäämigt, wu vum Architäkt Robert Obrist blaant fir 14 bis 16 Klasse an dr Scalärastrasse böue wooren isch.

Anne 1983 sin d Fraueschuel vu dr Loëstrasse, s Chindergäärtnerneseminaar vum Chlooschter, s *Seminari da mussadras* vu dr Lia Rumantscha un dr nei Uusbildigszuug *Magistrale per educatrici di scuola dell’infanzia* fir di italieenischsproochige Chindergäärtnerne in s nei Gebei yyzooge. 1994 het me in e Erwyterigsböu mit 23 Klasse chenne yyzie. 

Am 24. Septämber 2010 isch e Neiböu mit zwee Voorlääsigssääle un ere Mediothek ufgmacht woore.

## Bilder

Datei:PHGR Logo.JPG|Logo
Datei:PHGR.JPG|Aasiicht vu Nordweschte


## Weblink

* Offiziälli Websyte

## Fueßnote